**О Б Р А З Л О Ж Е Њ Е**

**ПРАВНИ ОСНОВ**

Законом о jавној својини (''Службени гласник РС'', број 72/11, 88/13, 105/14, 104/2016 – др.закон, 108/2016, 113/2017 и 95/2018), чланом 18. став 1. утврђено је да су носиоци права јавне својине Република Србија, аутономна покрајина и јединица локалне самоуправе.

Град Ниш као носиоц права јавне својине уредио је поступак прибављања, располагања и управљања стварима у јавној својини Града Ниша Одлуком о прибављању, располагању и управљању стварима у јавној својини („Сл. лист Града Ниша“ бр.5/2018-пречишћен текст и број 26/2018 ) у складу са одредбама наведеног закона.

**РАЗЛОЗИ ЗА ДОНОШЕЊЕ**

Предложеном Одлуком о измени и допунама Одлуке о прибављању, располагању и управљању стварима у јавној својини Града Ниша извршена је измена у члану 7. став 1. тако што је извршено усаглашавање у складу са донетом Уредбом о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда ( „Службени гласник РС“ број 16/2018).

Предлаже се допуна члана 57. Одлуке о прибављању, располагању и управљању стварима у јавној својини Града Ниша („Службени лист Града Ниша'', број 5/2018 -пречишћен текст и број 26/2018), тако што се поред већ утврђених критеријума и мерила за утврђивање износа закупнине додаје и критеријум који се односи на делатност која се обавља у пословном простору, тако што се после тачке 4., додаје тачка 5. „делатност која се обавља у пословном простору“ на основу ког се утврђује и висина закупнине пословног простора у коме се обавља делатност која је од значаја за Град Ниш.

Предложеном допуном после члана 68. додавањем нових чланова, омогућило би се закупцима да се пословни простор, у коме се обавља радиодифузна делатност и који емитују програм од интереса за Град и који на квалитетан начин пружају информације грађанима, може дати уз обавезу плаћања закупнине у висини од 100 динара за м2 месечно, јер се ради о делатности која је од изузетног значаја за град само уколико постоји сагласност Градског већа Града Ниша

Предложеном допуном после члана 72. додавањем новог члана прописује се, да се одредбе Одлуке примењују на располагање непокретним стварима на којима Град има право коришћења, с обзиром да је у току поступак уписа јавне својине Града.

Имајући у виду да је предлог Одлуке о измени и допунама Одлуке о прибављању, располагању и управљању стварима у јавној својини Града Ниша сачињен у складу са важећим законским прописима и пратећом нормативом, предлаже се доношење Одлуке као у диспозитиву.

**СРЕДСТВА ПОТРЕБНА ЗА РЕАЛИЗАЦИЈУ ОДЛУКЕ**

За реализацију Одлуке о измени и допунама Одлуке о прибављању, располагању и управљању стварима у јавној својини Града Ниша није потребно ангажовање додатних средстава буџета Града Ниша.

**СЕКРЕТАРИЈАТ ЗА ИМОВИНСКО - ПРАВНЕ ПОСЛОВЕ**

**СЕКРЕТАР**

**Анђелија Стаменковић, дипл. правник**